b'\n_START_ARTICLE_\nJonas Sema\xc5\xa1ka\n_START_SECTION_\nBiografija\n_START_PARAGRAPH_\n1930 m. baig\xc4\x97 Kauno karo mokykl\xc4\x85. Tarnavo Lietuvos kariuomen\xc4\x97je. 1937 m. tapo kapitonu. 1940 m. sovietams okupavus Lietuv\xc4\x85 ir prad\xc4\x97jus likviduoti Lietuvos kariuomen\xc4\x99 buvo 29-ojo teritorinio \xc5\xa1auli\xc5\xb3 korpuso 179-osios \xc5\xa1auli\xc5\xb3 divizijos 234 pulko kuopos vadas. Nuo 1941 m. gegu\xc5\xbe\xc4\x97s, vengdamas su\xc4\x97mimo, slapst\xc4\x97si. Nuo 1941 m. rugpj\xc5\xab\xc4\x8dio tarnavo lietuvi\xc5\xb3 savisaugos dalinio 4-ajame batalione. Nuo 1942 m. spalio 25 d. 7-ojo bataliono vadas. Vermachto armij\xc5\xb3 grup\xc4\x97s "B" (Heeresgruppe B) sud\xc4\x97tyje 1943 m. sausio 13\xe2\x80\x9327 d. dalyvavo Ostrogo\xc5\xbesko miesto gynybiniame m\xc5\xab\xc5\xa1yje. 7-ajam batalionui su negausiais vengr\xc5\xb3 bei vokie\xc4\x8di\xc5\xb3 dalini\xc5\xb3, gynusi\xc5\xb3 miest\xc4\x85, liku\xc4\x8diais, pavyko prasiver\xc5\xbeti per tris apsupties \xc5\xbeiedus Aleksejevkos rajone. Nuo 1943 m. kovojo Ryt\xc5\xb3 fronte. Buvo 13-ojo bataliono vadas, buvo du kartus su\xc5\xbeeistas. 1944 m. paskirtas majoru. 1945 m. pavasar\xc4\xaf kov\xc4\x97si vadinamajame Kur\xc5\xa1o katile. Vokietijai kapituliavus, gr\xc4\xaf\xc5\xbeo \xc4\xaf Lietuv\xc4\x85 ir prisijung\xc4\x97 prie \xc5\xbdemaitijos partizan\xc5\xb3. Nuo 1945 m. rugpj\xc5\xab\xc4\x8dio vadovavo \xc5\xa0atrijos rinktinei, o nuo spalio \xe2\x80\x93 \xc5\xbdemai\xc4\x8di\xc5\xb3 apygardai. 1946 m. kov\xc4\x85 i\xc5\xa1 Generolo V\xc4\x97tros pri\xc4\x97m\xc4\x97 pasi\xc5\xablym\xc4\x85 vadovauti b\xc5\xabsimai Lietuvos ginkluot\xc5\xb3j\xc5\xb3 paj\xc4\x97g\xc5\xb3 \xc5\xa0iauli\xc5\xb3 apygardai. 1946 m. baland\xc4\xaf Tel\xc5\xa1iuose buvo suimtas, o spalio 13 d. Vilniaus \xc4\xafgulos karo tribunolo nuteistas mirties bausme ir su\xc5\xa1audytas. 1997 m. J. Sema\xc5\xa1kos palaikai identifikuoti Tuskul\xc4\x97n\xc5\xb3 dvare. 2001 m. perlaidoti Kauno Petra\xc5\xa1i\xc5\xabn\xc5\xb3 kapin\xc4\x97se.\n_START_SECTION_\n\xc4\xaevertinimas\n_START_PARAGRAPH_\n1939 m. J. Sema\xc5\xa1ka apdovanotas Gedimino 4-ojo laipsnio ordinu. Atk\xc5\xabrus Lietuvos nepriklausomyb\xc4\x99, J. Sema\xc5\xa1kai po mirties, 1998 m. suteiktas pulkininko laipsnis ir apdovanotas Vy\xc4\x8dio Kry\xc5\xbeiaus 2-ojo laipsnio ordinu.'